મુંબઈ, તા. 19 : ભારતની કોઈ પણ બિલ્ડિંગમાં સૌથી વધુ ઊંચાઈએ ફરકાવવામાં આવેલા અને ગત બુધવારે જેનું ઉદ્ઘાટન કરવામાં આવ્યું તે હજ હાઉસમાં ટેરેસથી 20 મીટર ઊંચે લહેરાવાયેલા ત્રિરંગાની જાળવણી કરવાનું કામ સૌથી પડકારજનક બની રહેશે. ક્રાફર્ડ માર્કેટ નજીક આવેલા હજ હાઉસની ટેરેસ પર મૂકવામાં આવેલો આ ત્રિરંગો 20 ફૂટ x 30 ફૂટનીનું વિશાળ કદ ધરાવે છે અને ભારેખમ છે. ધ્વજનો પોલ (થાંભલો) 12થી 13 ફૂટ ઊંચા કોલમ પર બાંધવામાં આવ્યો હોઈ આપણો આ રાષ્ટ્રધ્વજ ભોંયતળિયેથી 350 ફૂટની ઊંચાઈ પર લહેરાય છે, એમ જણાવતાં હજ કમિટીના સીઈઓ મકસૂદ ખાને ઉમેર્યું હતું કે ત્રિરંગાને આટલી વિશાળ ઊંચાઈએ ધૂળ લાગવાની શક્યતા વધુ હોવાથી દર 15 દિવસે તેની સફાઈ કરવામાં આવશે.